Port Láirge. Toghadh Ciara Conway LO i 2011 ar Ghála an Ghiolla Mhóir agus gan an gaotaire úd taobh thiar di anois níl seans dá laghad aici a háit i nDáil Éireann a choimeád. Tá sé soiléir freisin go dtógfaidh David Cullinane SF suíochán an uair seo. Bíonn sé deacair i gcónaí neart na neamhspleáchaigh a thuar nuair nach mbíonn páirtí taobh thiar dóibh gur féidir a mheas bunaithe ar na toghcháin áitiúla mar shampla, ach bheinn den tuairim go n-éireoidh le formhór de na neamhspleáchaigh a d'éirigh leo i 2011 an fód a sheasamh arís. Is cinnte go bhfuil ardú próifíl faighte ag John Halligan le blianta beaga anuas agus anois agus é faoi bhrat Comhaontas na Neamhspleáchaigh (neamhneamhspleáchaigh b'fhéidir?) ba chóir go mbainfeadh sé roinnt aistriúcháin ó neamhspleáchaigh eile a dhearmadaíonn a chúlra cumannach. Níl amhras ar bith ach oiread orm ach go dtoghfar John Deasy FG gan stró ar bith ar an gcéad comhaireamh leis. Rud a fhágann suíochán amháin agus beirt láidir ar a thóir. Bhíodh FF láidir anseo in am Bhertie, agus níor chaith siad suíochán amu anseo trí iomarca iomaitheoirí a chur chun páirce, mar a rinneadar roinnt áiteanna eile. Bhíodar gar go leor don sprioc ar deireach agus measaim má fhilleann a laghad is míle de vótaí Ciara Conway chucu tógfaidh Mary Butler suíochán, rud a fhágas Paudie Coffey bocht ag fanacht mí nó dhó go dtí go shocraítear suíochán sa Seanad dó.